บลจ.กรุงไทยขายกองทุนลุยซื้อธุรกิจเกษตรทั่วโลก
บลจ.กรุงไทย เปิดขายกองทุนใหม่ลงทุนหุ้นธุรกิจการเกษตรทั่วโลก มั่นใจรุ่งตามเศรษฐกิจ ความต้องการบริโภคเพิ่ม
9 พ.ค. 2554

บลจ.กรุงไทย เปิดขายกองทุนใหม่ลงทุนหุ้นธุรกิจการเกษตรทั่วโลก มั่นใจรุ่งตามเศรษฐกิจ ความต้องการบริโภคเพิ่ม
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM)  เปิดเผยว่า บริษัทจะเปิดจำหน่ายกองทุนเปิดเคแทม เวิลด์ อะกริคัลเจอร์ ฟันด์ (KTAM World Agriculture Fund (KT-AGRI) ระหว่างวันที่ 12 -25 พ.ค.2554 ลงทุนในหุ้นธุรกิจเกษตรทั่วโลก
กองทุน KT-AGRI เน้นลงทุนไม่น้อยกว่า 80% ของมูลค่าทรัพย์สินสุทธิในกองทุนรวมหลัก BlackRock World Agriculture Fund บริหารโดย BlackRock Inc. โดยกองทุนรวมหลักมีนโยบายลงทุนอย่างน้อย 70% ของกองทุนในหุ้นของบริษัททั่วโลกที่ประกอบธุรกิจด้านการเกษตร สารเคมีทางการเกษตร อุปกรณ์และโครงสร้างพื้นฐานสินค้าโภคภัณฑ์ทางการเกษตรและอาหาร ซึ่งรวมถึงเชื้อเพลิงชีวภาพ วิทยาศาสตร์การเพาะปลูก ที่ดินทำการเกษตรและการป่าไม้ 
“ความน่าสนใจของกองทุนนี้นอกจากจะเป็นเครื่องมือในการป้องกันความเสี่ยงจากเงินเฟ้อแล้ว ยังช่วยกระจายความเสี่ยงจากการลงทุนในสินค้าเกษตรแต่เพียงอย่างเดียว เนื่องจากมีธุรกิจการเกษตรหลากหลาย ซึ่งบางประเภทจะได้รับประโยชน์เมื่อราคาสินค้าเกษตรปรับตัวเพิ่มขึ้นและบางประเภทอาจได้รับประโยชน์เมื่อราคาสินค้าเกษตรปรับตัวลดลง”นายสมชัย กล่าว
นอกจากนี้การที่ประชากรโลกโดยเฉพาะอย่างยิ่งในกลุ่มประเทศเศรษฐกิจเกิดใหม่มีกำลังซื้อและความต้องการบริโภคเพิ่มมากขึ้น คาดว่าจะส่งผลให้ธุรกิจการเกษตรจะต้องเติบโตขึ้นในอัตราเร่งเพื่อรองรับความต้องการดังกล่าว